寄題曾黄州重修睡足齋
作者：呂本中
朝代：宋

paragraphs: 雲濤際天江北路，郡古人稀春欲暮。
平生想像睡足庵，頗見王杜安身處。
十年兵火庵已壞，草莽連崗穴狐兔。
使君初來席未暖，重就新齋立窗戶。
疏疏脩竹带泉石，歷歷幽光點烟霧。
竹樓月波不寂寞，雪堂東坡復共住。
昔者同遭盜賊擾，今者定蒙神物護。
使君忘言坐搔首，抖擻衣襟脱巾履。
下簾高枕百吏散，一任江頭風斷渡。
會思王杜與新詩，夢裏相逢得奇句。